Üks näide. Inglise keeles on teatavasti suhteliselt vähe sõnavorme ning seetõttu võib mõne sõna liik ja lause struktuur sageli olla määratud alles lausesemantilisel tasandil. Kuna aga tõlkija lausesemantikani üldse ei jõua, st ei mõista lause tähendust,  siis võib tulemuseks olla ükskõik mis, umbes nagu ka algelise masintõlke puhul, kus võetakse sõnahaaval sõnastikust vasted ja asendatakse tekstis. Our new solution reduces return to application times. Meie uus lahendus vähendab tagasipöördumist rakenduse aegade juurde. Kui tõlkija asja sisu ei tunne, siis pole tal mingit võimalust taibata, et return to application on siin tegelikult täiend timesi juures. Siin ei aita kuitahes hea võõrfiloloogi tõlkekoolitus. Vaja on pidevat kursisolemist kõnealuse  tehnikavaldkonnaga, muidu ei ole võimalik tõlkida.